DA Den Europæiske Unions Tidende CE 78/582

(2004/C 78 E/0616)

SKRIFTLIG FORESPØRGSEL P-3547/03

af Paulo Casaca (PSE) til Kommissionen

(24. november 2003)

Om: Permanente, ustraffede olieudslip ved den portugisiske kyst

Enhver, der besøger de portugisiske strande i årets løb — navnlig på fastlandet, men også på Azorerne — konfronteres konstant med det trøstesløse syn af olieforurening fra olietankskibe, der skyller deres lastrum, når de sejler gennem Portugals eksklusive økonomiske zone.

De portugisiske kystbevogtningsmyndigheder har ifølge Diário de Notícias den 19. november 2003 udtalt, at 15 skibe hver måned skyller deres snavsede olietanke ud for den portugisiske kyst.

Ifølge samme avis udløser disse forbrydelser ingen form for straf af grunde, som anføres i avisen, og hvoraf jeg vil fremhæve følgende:

1. Det er yderst vanskeligt at bevise, at den olie, der hældes ud i havet, er den samme som den, der befinder sig i tankene.

2. Myndighederne i de havne, hvor skibene lægger til efter at have skyllet deres tanke, giver ikke altid mulighed for at foretage prøver.

3. Hvis rederne vinder en eventuel retssag, vil den portugisiske stat skulle betale mange tusinder euro i erstatning.

Endelig udtaler talsmanden for Søværnets generalstab, at havet er frit og reguleres af den internationale havret, og at det ikke ville have nogen virkning, hvis vi selv lavede vor egen lovgivning, samt at vi kun kan træffe foranstaltninger med sigte på at undgå katastrofer.

Kan Kommissionen oplyse, om den er enig i denne forklaring på, at de foranstaltninger, der er truffet på fællesskabsplan for at hindre disse lovovertrædelser, har været fuldstændig virkningsløse, og om hvad, der skal gøres for at undgå de nuværende olieudslip hver anden dag?

Svar afgivet på Kommissionens vegne af Loyola de Palacio

(15. december 2003)

Hver medlemsstat har på dette område et mere eller mindre straffende lovarsenal. De nationale lovgivninger afspejler delvis bestemmelserne i de gældende internationale konventioner, navnlig Montego Bay-konventionen om havret fra 1982 og konventionen om forebyggelse af forurening fra skibe (Marpol 1973-1978).

Som følge af Prestige-katastrofen i november 2002 satte fællesskabsinstitutionerne sig blandt andre målsætninger at indføre en sanktionsordning, herunder straf for ulovlig forurening, såsom ulovlige forsætlige udtømninger og under visse omstændigheder også uforsætlige udtømninger.

Kommissionen forelagde den 5. marts 2003 sit forslag til Parlamentets og Rådets direktiv om forurening fra skibe og om indførelse af sanktioner, herunder strafferetlige sanktioner, for ulovlig forurening.

Kommissionen vil med dette forslag hovedsagelig opnå fire mål:

— Bestemme i fællesskabslovgivningen hvad der er en ulovlig udtømning af forurenende stoffer i havet. Den følger nøje definitionerne i Marpol-konventionen.

— Garantere, at de ansvarlige for sådanne ulovlige udtømninger retsforfølges og pålægges sanktioner, herunder i givet fald strafferetlige sanktioner i overensstemmelse med national lovgivning.

— Udarbejde en liste over alle dem, der kan holdes ansvarlige: ikke blot kapitajner og skibsredere, men også befragterne, klassifikationsesselskabet osv.

— Fastlægge betingelserne for, hvordan hver enkelts ansvar fastlægges. For så vidt angår udtømning på åbent hav og i de eksklusive økonomiske zoner, skal Kommissionen holde sig til det, der står i Marpol-konventionen. Hvad derimod angår territorialvande kan den i overensstemmelse med konventionen om havret af 1982, fritage Unionen fra Marpol, følge en strengere linje og fastsætte, at det medfører ansvar, når der foreligger grov uagtsomhed.

Dette direktivforslag behandler i øvrigt også spørgsmålet om bevis for at kunne straffe fysiske eller juridiske personer, der er ansvarlige for en ulovlig udtømning (forsætlig eller uforsætlig). Kommissionen opfordrer ligeledes medlemsstaterne til at udarbejde »pålidelige metoder til at henføre forurenende stoffer i havet til et bestemt skib«. Der er i øjeblikket ved at blive udviklet forskillige metoder, såsom udstyr om bord, der specifikt muliggør automatisk registrering af ulovlige stoffer, der måtte være indeholdt i skibes udtømninger i havet.

Kommissionen lægger stor vægt på dette forslag og sætter sin lid til Rådets og Parlamentets uforbeholdne støtte under den igangværende behandling af forslaget.